Γιώργος Βλαχούδης

Ο **Γιώργος Βλαχούδης** είναι βετεράνος Έλληνας ποδοσφαιριστής και νυν προπονητής ποδοσφαίρου. Κατά τη διάρκεια της μακράς ποδοσφαιρικής του σταδιοδρομίας αγωνίστηκε ως επιθετικός για τις ομάδες, του Απόλλωνα Καλαμαριάς, της Νίκης Βόλου, του Ο.Φ.Η, της Ε.Α.Ρ, του Γιάννενα, του Άρη Θεσσαλονίκης, του Ολυμπιακού Βόλου και του Παύλου Μελά στα πρωταθλήματα Α' ,Β' και Γ' εθνικής κατηγορίας.

## Βιογραφία
Ο Βλαχούδης γεννήθηκε στη Θεσσαλονίκη στις 30 Ιανουαρίου 1969 και ξεκίνησε την καριέρα του από τον Ηρακλή Αρεθούσας Θεσσαλονίκης. Σύντομα μεταγράφηκε στους ερασιτέχνες του Απόλλωνα Θεσσαλονίκης για να ανελιχθεί αργότερα και στην επαγγελματική ομάδα με την οποία αγωνίστηκε στην ‘Α Εθνική κατά την τριετία 1987-90. 

Μετά από ένα διάλειμμα (σεζόν 1990-91) όπου φόρεσε τη φανέλα της Νίκης Βόλου και αναδείχθηκε πρώτος σκόρερ της ομάδας του αλλά και όλης της Γ΄εθνικής με 24 τέρματα, επέστρεψε στον Απόλλων Καλαμαριάς και βοήθησε την ομάδα να ανέβει από την Β’ στην Α’ Εθνική (1991-92), όπου και αγωνίστηκε για τη διετία 1992-94.

Τον Ιούνιο του 1994 μετακόμισε στη Κρήτη, και με τη φανέλα του ΟΦΗ κατέγραψε συνολικά 10 συμμετοχές και ένα τέρμα στο πρωτάθλημα της Ά Εθνικής ενώ παράλληλα αγωνίστηκε και στο Κύπελλο Ιντερτότο σε 2 αγώνες (στις 25 Ιουνίου 1995 ΟΦΗ- Νέα Σαλαμίνα Αμμοχώστου 2-1, όπου και σκόραρε στο 65ο λεπτό το 2ο και νικητήριο τέρμα τον Κρητικών, και στις 2 Ιουλίου 1995 στο ματς Μπάγερ Λεβερκούζεν – ΟΦΗ 1-0). 

Στην αρχή της σεζόν 1995-96 παραχωρήθηκε δανεικός στην ΕΑΡ ενώ το Γενάρη του 1996 μεταγράφηκε στον ΠΑΣ Γιάννενα. Με τον ΠΑΣ Γιάννινα αγωνίσθηκε σε 19 αγώνες πρωταθλήματος και πέτυχε και 1 γκολ.

Το καλοκαίρι του 1996 επέστρεψε ξανά στον Απόλλων Καλαμαριάς.

Επόμενος σταθμός στην καριέρα του υπήρξε ο Άρης Θεσσαλονίκης, στον οποίο μεταγράφηκε τον Αύγουστο του 1997. Πραγματοποίησε το ντεμπούτο του στις 17 Αυγούστου 1997, στην εκτός έδρας αναμέτρηση με την Αναγέννηση Άρτας για το Κύπελλο Ελλάδας. Η θητεία του Βλαχούδη στο Χαριλάου υπήρξε διετής και κατέγραψε συνολικά 59 συμμετοχές και 11 τέρματα. Αναλυτικότερα είχε 21 συμμετοχές και ένα τέρμα  στην Superleage 1, 28 συμμετοχές και επτά τέρματα στη Β΄ Εθνική και 10 συμμετοχές  και 3 τέρματα στο Κύπελλο Ελλάδας.

Τον Ιούλιο του 1999 εντάχθηκε στον Ολυμπιακό Βόλου στον οποίο αγωνίστηκε μέχρι και το καλοκαίρι του 2003 στο πρωτάθλημα της Β’ Εθνικής. Μάλιστα τη σεζόν 2000-01 αναδείχθηκε τρίτος σκόρερ της κατηγορίας με 13 τέρματα.

Τη σεζόν 2003-04 επέστρεψε στη Θεσσαλονίκη και φόρεσε τη φανέλα του Παύλου Μελά, όπου και ολοκλήρωσε την καριέρα του ως ποδοσφαιριστής.
## Προπονητική Καριέρα
Αφού κρέμασε τα ποδοσφαιρικά του παπούτσια εργάστηκε ως καθηγητής Φυσικής Αγωγής αλλά κι ως προπονητής ποδοσφαίρου σε διάφορες ομάδες των χαμηλότερων κατηγοριών του Νομού Θεσσαλονίκης (Παύλο Μελά, Ακρίτες Συκεών, Τρίτων Βόλβης, Ελλήσποντο Κριθιάς και Τρωά Ασπροβάλτας και Δόξα Πενταλόφου).
## Παραπομπές


## Πηγές

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6
*Προφίλ Γ.Βλαχούδη στο tranfermarkt.com

Κατηγορία:Έλληνες ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Απόλλων Καλαμαριάς
Κατηγορία:Ποδοσφαιριστές Νίκης Βόλου
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές ΟΦΗ
Κατηγορία:Ποδοσφαιριστές Π.Α.Σ. Γιάννινα
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Ολυμπιακού Βόλου